
Илъэс 75-рэ ирикъунут
Адыгей. Республикэм щагъэлъапIэ адыгэ усакIуэ, прозаик цIэрыIуэ Къуиикъуэ Налбий къызэралъхурэ илъэс 75-рэ зэрырикъур. Ар къыщалъхуа Тэучэж районым хыхьэ Къунчыкъу-хьэблэ жылагъуэм абы и фэеплъ Iуэхугъуэхэр щэбэт кIуам щекIуэкIащ.
ТхакIуэр псэужамэ, и ныбжьыр бадзэуэгъуэм и 20-м илъэс 75-рэ ирикъунут. А юбилейм теухуауэ 2013 гъэр Къуиикъуэ Налбий и илъэсу Адыгейм щагъэуващ. Фэеплъ махуэр спорт зэхьэзэхуэхэмкIэ къызэIуахри, адэкIэ районым ЩэнхабзэмкIэ и унэм литературэ пшыхь щрагъэкIуэкIащ.
Адыгэ усакIуэ, тхакIуэ, драматург, философ цIэрыIуэ Къуиикъуэ Налбий къызэрытхэмытыжрэ илъэси 6 хъуащ. Ар, ди къэралым и мызакъуэу, хамэ къэралхэм, псом хуэмыдэу адыгэхэр щыпсэухэм, къыщацIыхурт.
Къуиикъуэ Налбий и щхьэгъусэ Жаннэ гукъэкIыжхэмкIэ гъэнщIа фэеплъ пшыхьым кърихьэлIахэм, абы и къызэгъэпэщакIуэхэм фIыщIэ яхуищIри, Iуэхугъуэм хэта ныбжьыщIэхэм езы усакIуэм и Iэ зыщIэдза фэеплъ тыгъэхэр яритащ.
ТхакIуэ, усакIуэ цIэрыIуэм и фэеплъым теухуа Iуэхугъуэхэм адэкIи къыпащэнущ.
Къалащхьэм и щIэблэхэм папщIэ
Абхъаз. Сыхъум къалэ администрацэм ЩIалэгъуалэ Iуэхухэмрэ спортымкIэ и комитетым «Абхъазыр щIалэгъуалэм папщIэ» проектым ипкъ иткIэ, щыхьэрым куэду зэтет и унэхэм я пщIантIэхэм сабийхэм хуэщIа Iуэхугъуэхэр къыщызэрегъэпэщ.
Комитетым и лэжьакIуэхэм сабийхэмрэ ныбжьыщIэхэмрэ къыдахьэхыу махуэ къэс спорт джэгухэр пщIантIэхэм къыщызэрагъэпэщ. Ахэр аэрохоккей, стIолыщхьэ теннис, футбол, баскетбол, бадминтон, дартс мэджэгухэр. АдэкIэ абыхэмкIэ къыхэха командитI яубзыхури, спорт лIэужьыгъуэ зыбжанэкIэ зохьэзохуэ. ТекIуэ гупым фэеплъ саугъэт ират. Нэхъ цIыкIу дыдэхэм папщIэ мультфильм ягъэлъагъуэ. Зи гугъу тщIа Iуэхугъуэхэр «Синоп», «Келасур», «РайоныщIэ», «Депо», «Вокзал» хьэблэхэм щрагъэкIуэкIащ.
УЭРДОКЪУЭ Женя.
